Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 158

4. Fejlesztési feladatok A fejlesztési feladatok meghatározásakor figyelembe kell venni, hogy a szakiskolai tanulók esetében olyan célcsoportról van szó, melynek tagjai közül sokakra jellemző, hogy – tanulási nehézségekkel küzdenek, – gyakori iskolai élményük a kudarc, – kevés az önbizalmuk, – csekély a tanulási motivációjuk, – alacsony szintű az olvasottságuk, – fejletlen a szövegértésük, – az átlagosnál gyengébb a kommunikációs képességük, – kevés támogatást, biztatást kapnak a szülői háttértől. Mindezek tükrében az idegennyelv-oktatásnak ebben az iskolatípusban kiemelt feladata a tanulók nyelvtanulási kedvének felkeltése és fenntartása. Segíteni kell a tanulókat abban, hogy bízzanak önmagukban, bebizonyítsák önmaguknak és környzetüknek: képesek az idegen nyelv elsajátítására és különböző élethelyzetekben történő sikeres alkalmazására. Biztosítani kell számukra a feltételeket ahhoz, hogy logikusan egymásra épülő, kis lépésekben átismételhessék, rendszerezhessék és bővíthessék korábban megszerzett nyelvtudásukat vagy amennyiben valamilyen oknál fogva az előző évfolyamokon nem vagy csak rövid ideig tanulták az idegen nyelvet, felzárkózhassanak társaikhoz. Fejleszteni kell a tanulók idegen nyelvi alapkészségeit, a beszédértés és a beszédkészség előtérbe helyezésével, ezen belül pedig a beszédkészség területén a nyelvhelyesség helyett a folyamatosság és a megfelelő szóhasználat középpontba állításával. Továbbá – mivel az idegen nyelvi kommunikatív kompetencia szoros összefüggésben és állandó kölcsönhatásban áll az általános kompetenciákkal, ezektől sem a nyelvtanulás, sem pedig a nyelvhasználat során nem választható el – fejleszteni kell a tanulók – stratégiai kompetenciáját, nagy hangsúlyt helyezve azokra a stratégiákra, melyek elősegítik az önálló nyelvtanulóvá válást, hatékonyabbá teszik a nyelvtanulást és megkönnyítik a nyelvhasználatot3 – interkulturális kompetenciáját, amibe beletartozik – a saját és az idegen kultúra egymáshoz való viszonyításának képessége – a más kultúrák képviselőivel való kapcsolatteremtés készsége és képessége – a kultúrák különbözőségéből adódó félreértések kezelésére való készség és képesség – szociális kompetenciáját, azaz az egymástól való tanulás és az egymásért végzett munka készségét és képességét – személyes kompetenciáit A nyelvoktatás egyik kiemelt feladata a szakiskolában éppúgy, mint más iskolatípusokban, a nyelvtanulók stratégiai kompetenciájának fejlesztése. A stratégiák helyes alkalmazása növeli az esélyt az eredményes nyelvtanulásra, fokozza az önbizalmat, növeli az önállóságot stb. Vö. Közös Európai Referenciakeret: nyelvtanulás, nyelvtanítás, értékelés. PTMIK, 2002:121ff és „Profile deutsch” Langenscheidt, 2002:166ff . 2006/79/II. szám Fentiekből következik, hogy az idegennyelv-tanulás hatását tekintve a szakiskolában is jóval túlmutat a szaktárgyi kereteken és a maga speciális lehetőségei révén hatékonyan járul hozzá a NAT 2003-ban megjelölt és az alábbiakban felsorolt általános, tantárgyakon átívelő fejlesztési feladatok eléréséhez4: Énkép, önismeret: A tanulóknak szorosabb és tágabb környezetükről szerzett ismeretei, tapasztalatai az életkor előrehaladtával egyre inkább lehetővé teszik, hogy árnyaltabban lássanak bizonyos összefüggéseket. Az idegen nyelv tanulása során nemcsak az idegen világot fedezik fel, hanem fokozatosan megtanulják önmagukat is az idegen szemével látni, azaz relativizálódik az önmagukról és az őket körülvevő világról alkotott képük, árnyaltabbá válik az önképük. Az ismerős és az idegen felületes összehasonlításán túl képessé válnak bizonyos jelenségek mélyebbre ható elemzésére. A hasonlóságok és a különbségek tematizálása során fejlődik képességük a kölcsönös megértésre, megtanulják elfogadni és tisztelni a másságot. Hon- és népismeret – európai azonosságtudat – egyetemes kultúra: Az idegen nyelvek tanulása nagymértékben hozzájárul ahhoz, hogy a tanulók megismerjék és megtanulják becsülni a közös európai értékeket és eredményeket, valamint az egyetemes emberi kultúra értékeit és eredményeit. Egyúttal jobban megismerik és megértik saját kultúrájukat. Fokozatosan képessé válnak a magyar nemzeti és az európai azonosságtudat összhangjának megteremtésére. Környezeti nevelés: Az idegen nyelv tanítása során a tárgyalt témakörök révén könnyen megteremthető a kapcsolat a környezeti neveléssel. Mivel pl. a német nyelvterületen komoly hagyományai és eredményei vannak a környezetvédelemnek, autentikus anyagok egész sora áll a rendelkezésre ahhoz, hogy az idegen nyelv tartalmain keresztül e nevelési cél elérése érdekében munkálkodjunk. Információs és kommunikációs kultúra: Az idegen nyelvi kommunikációt minden esetben célszerű az anyanyelvi kommunikációs ismeretekre építeni. Nem elhanyagolható azonban az a hatás sem, melyet az idegen nyelvi kommunikáció terén szerzett tapasztalatok gyakorolnak az anyanyelvi kommunikációs kultúrára, annak fejlődésére, tudatos(abb) alakítására. A tanulók kommunikatív kompetenciájának kialakulásában és fejlődésében jelentős szerepet játszanak a különböző információhordozók, melyek ésszerű és mértékletes használatának megtanításában az iskola és ezen belül az idegennyelv-oktatás fontos szerepet játszik. Tanulás: A társadalmi változásokból, az egyén szükségleteinek alakulásából eredően a jövő embere számára a használható nyelvtudás mellett egyre inkább fontos lesz az is, hogy képes legyen nyelvtudását szinten tartani, továbbfejleszteni, s adott esetben újabb nyelveket önállóan megtanulni. E célkitűzések tükrében rendkívül lényeges, hogy a tanulók még az iskolában elsajátítsák azokat a tanulási stratégiákat és technikákat, amelyek nemcsak abban segítik őket, hogy hatékonyabbá váljon tanulási folyamatuk, hanem abban is, hogy fokozatosan önálló nyelvtanulóvá váljanak. Lehetőséget kell nekik adni arra, hogy megtapasztalják, mi az, ami segíti, illetve gátolja őket a tanulásban, milyen tanulótípushoz tartoznak. Testi és lelki egészség: A harmonikus élet egyik alapfeltétele, hogy az ember szeresse feladatait, szívesen és ne feszültségben, szorongva végezze munkáját. Ha sikerül az idegennyelv-órákon oldott, kellemes hangulatot teremteni, ahol tanár és diák, diák és diák kölcsönösen elfogadják egymást, ahol az egyén és a csoport együtt és egymásért dolgozik, ahol a nyelvvel való kreatív és örömteli foglalkozás áll a tevékenységek középpontjában, ahol szabad hibázni (hiszen a hiba a tanulási folyamat szerves része), ahol mindenkinek lehet sikerélménye és az egyén teljesítményét elsősorban önmagához viszonyítva mérik, ott nő az egyén önbizalma és ez pozitívan hat vissza az egyéniségére. Ezen túl az egészséges életmódról a nyelvórák keretében különböző összefüggésekben eshet szó: sport, napirend, helyes táplálkozás stb. Érdekes és tanulságos lehet az életvitel tanulmányozása más országokban, más kultúrákban és az összehasonlítás saját valóságunkkal. Felkészülés a felnőtt lét szerepeire: Az idegen nyelv tanítása során fontos számba venni, hogy a tanuló várhatóan milyen környezetben, milyen szerepekben fogja használni az idegen nyelvet. Lásd NAT 2003. 2006/79/II. szám Ezekre a szerepekre kell őt ugyanis elsősorban felkészíteni. Fontos az is, hogy a tanuló az idegen nyelv tanulása során foglalkozhasson olyan témákkal, melyek illeszkednek a jövőről alkotott elképzeléseihez. Mivel a nyelvtudásra itthon és külföldön is az élet számos területén, sok szakmában van szükség, közvetlen és jövőbeni haszna minden tanuló számára nyilvánvaló kell, hogy legyen.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes